Oláh András

*tartozásaink*

bennem felejtetted a hiányt

mint örök tartozást

karbantartásra szorulva várakozunk

de egyre nehezebb

megszokni a ránk sötétülő időt

a csönd a vesztőhelyünk:

hagyjuk szó nélkül elmenni

a lejárt szavatosságúnak bélyegzett

álmokat

*kisiklott idő*

olyan közeli az árulás…

jó volna persze megbocsátani

takarodót fújni végre

és átfesteni a sebzett szemhatárt

kigyomlálni a tébolyult fájdalmakat

s a hazatántorgó esték helyébe

új igeidőket kínálni…

de a múlt hajthatatlan és sohasem

egyezik bele